May Henriquez

**May Henriquez-Alvarez Correa** (☆ 6 di mei 1915 na Willemstad – † 5 di òktober 1999 na Willemstad) tabata un eskultor, eskritor, traduktor i patronisadó kurasoleño. Su nòmber di kariño tabata *Shon May*.

## Bida
May tabata e yu mas chikí di Joseph Alvarez Correa (1881–1967), bankero, i Sarah Levy Maduro (1889–1972). Su famia tabata pertenese na e komunidat hudiu-sefardí di Kòrsou, ku tabata gosa di prosperidat. Na 1935 e ta kasa ku Max Henriquez i e pareha ta bai biba na Lanthùis Bloemhof, ku tabata propriedat di e famia di su mama. 

Durante e di dos Guera Mundial su kasa a bai traha na Banco Maduro. Ora e pareha a muda pa Caracas pa motibu di e trabou di su kasa, Shon May a kuminsa studia na Academia de Bellas Artes. Fo'i 1949 e tabata tuma lès di eskultura serka  Ossip Zadkine na Paris. Na Kòrsou el a krea un mundu artístiko vibrante i a organisá masha hopi evento kultural i exposishonnan; su tayer na Lanthùis Bloemhof a konverti den un sentro di enkuentro pa artistanan lokal i ekstranhero i na aña 2020 ta un sentro kultural, museo i galeria bon bishitá. Na 1953 el a partisipa komo úniko eskultor na e exposishon *Curaçao, painting and painted* den museo munisipal na Amsterdam (*Stedelijk Museum Amsterdam*).

Na 1950 e tabata ko-fundadó di e biblioteka sientífiko, kual awendia ta forma parti di Universidat di Kòrsou, i a keda nombrá presidente di e Komishon di Konseho Kultural (*Culturele Advies Raad*) na Kòrsou i Boneiru. Na 1952 el a kuminsa produsi tradukshonnan i adaptashonnan di obranan di komedia, entre nan obranan di Molière, Shakespeare i Shaw. For di nan inisio e tabata ligá komo eskritor i traduktor na teatro Centro Pro Arte i e grupo di komedia Thalia. Na 1978 el a kontribuí na teksto di e Himno di Kòrsou, e tabata den redakshon di  revista Kristòf i tabata miembro di e Komishon Standarisashon di Papiamentu. Na un edat mayo el a okupá e funshon di komisario den Maduro & Curiel's Bank N.V., banko fundá pa su tata, i na 1996 a bira su presidente-komisario.

## Distinshon
Na Kòrsou, May Henriquez a risibí na 1989 e  ''Chapi di plata'' otorgá pa Fundashon Pierre Lauffer pa su aktividatnan kultural i e *Mangusá cultural* pa su kontribushon na idioma Papiamentu. Na 1961 el a risibí di Prinsipe Bernhard di Hulanda e ‘Zilveren Anjer’ (Klavel di Plata) pa su aktividatnan kultural. Na 1965 e ta wòrdu kondekorá ‘Ridder’ (Kabayero) i na 1985 ‘Officier’ (Ofisial) den Orden di Oranje-Nassau. Despues di su fayesimentu el a wòrdu honrá na 2017 komo ‘outstanding woman’ (muhé destaká) pa su papel den desaroyo di Papiamentu. 

## Galeria

Atelier May Henriquez 2.jpg|Tayer May Henriquez na Bloemhof, Willemstad
Atelier May Henriquez.jpg|Eskultura di May Henriquez
Reproductie van grafsteen Jacob's Dream door May Henriquez.jpg|Reprodukshon di e piedra di graf di Jacob Alvarez Correa, un di su antepasadonan, dor di May Henriquez

## Mira tambe
* Zjudeo-papiamentu

## Bibliografia
* *Laiza porko sushi* (adaptashon di e komedia ‘Pygmalion’, 1967)
* *Tres piesa di teatro* (ku Hubert Booi i Raul Römer, 1967 den Antilliaanse Cahiers)
* *Nepomuceno* (1981)
* *Yaya ta konta : kuenta pikí aki ku aya* (1981)
* *Tres kuenta di Wisiwas Mantekabela* (1984)
* *E pòpchi di ehèmber* (1987)
* *Ta asina o ta asana?* (lista splikativo di Zjudeo-papiamentu, lenguahe di e hudiunan sefardí na Kòrsou, 1988)
* *Ta asina o ta asana? Abla, uzu i kustumber sefardi* (ku Pierre Lauffer i Antoine Maduro, 1988)
* *Loke a keda pa simia* (1991)
* *Bati kabes : charada i adivinansa, pasatempu pa un i tur* (1992)
* *Kuentí rei charada adivinansa : pasatempu pa un i tur* (1992)
* *Liña, koló i ritmo : trabou di palu : piedra klei i pèn* (kolekshon di poesia ilustrá, publiká póstumo na 2001)